钦定古今图书集成/明伦汇编/人事典/第034卷 > 《风操篇》
## 钦定古今图书集成/明伦汇编/人事典/第034卷 > 《风操篇》

江南风俗，儿生一期，为制新衣，盥浴装饰，男则用弓
矢纸笔，女则刀尺鍼缕，并加饮食之物，及珍宝服玩，
置之儿前，观其发意所取，以验贪廉愚智，名之为“试
儿。”亲表聚集，致䜩享焉。自兹已后，二亲若在，每至此
日，常有酒食之事耳。

《晋书桓温传》：“温字元子，宣城太守彝之子也。生未期
而太原温峤见之曰：‘此儿有奇骨，可试使啼’。及闻其
声，曰：‘真英物也’！彝以峤所赏，故遂名之曰温。”

《零陵先贤传》：“郑产，零陵人，为白土乡啬夫。时民家产
子，一岁辄出口钱，以故贫家鲜有举子者。产劝百姓
勿杀子，口钱皆为代出，郡县具以闻，上钱因得免，改
白土曰‘更生乡’。”

《录异记》：“道士郄法遵居庐山简寂观，道行精确，独力检校，以历数年，全无徒弟。忽梦元中法师谓之曰：‘汝
无人甚见勤劳，今有童子，所恨年小耳’。既觉，话之于
众，出山过民王家，有孩子年才一晬，见法遵至，来抱
其足，不肯舍去。法遵去后，昼夜啼号，累日不息。法遵
至，则欣然迎之，其父母曰：‘三五年后即舍为童子’。”果
符《元中梦授》之语。

《宋史曹彬传》：“彬字国华，真定灵寿人。父芸，成德军节
度都知兵马使。彬始生周岁，父母以百玩之具罗于
席，观其所取。彬左手持干戈，右手持俎豆，斯须取一
印，他无所视，人皆异之。”

《金史王庭筠传》：“庭筠字子端，河东人。生未期，视书识
十七字。”

《海槎馀录》：“黎俗，男女周岁即文其身，自云不然，则上
世祖宗不认其为子孙也。”身穿花厚布衣，露腿赤足，
头戴漆帽，傍赘尺许雉尾二茎，披肩颔阔，可耻也。男
子家富者，两耳复赘盏口大银圈十数为富。